**Պաշարված Լենինգրադի երեխաներին**, հուշարձան Երևանի Արաբկիր համայնքի Վահագն Դավթյան զբոսայգում։

Պատմություն
-----------

Հուշարձանը կառուցվել է ի երախտիք հոգատար այն վերաբերմունքի, որ ցուցաբերվել է Լենինգրադի բլոկադայից հրաշքով փրկված և Հայաստանում ապաստան գտած շատ երեխաների։ Երկրորդ համաշխարհային պատերազմի տարիներին Լենինգրադից Խորհրդային Հայաստան է տեղափոխվել 200 երեխա։

Հուշարձանը բացվել է 2015 թվականի ապրիլի 30-ին։ Հուշարձանի հանդիսավոր բացումը կատարել են Երևանի քաղաքապետ Տարոն Մարգարյանը և Սանկտ Պետերբուրգի նահանգապետ Գեորգի Պոլտավչենկոն։

Տվյալներ
--------

Հուշարձանը իրենից ներկայացնում է կնոջ և երեխայի կերպարով քանդակ։ Ձուլված է Սանկտ Պետերբուրգում՝ Հայաստանից բերված սև գրանիտից։ Հուշարձանի քանդակագործն է Վլադիսլավ Մանաչինսկին, իսկ Ճարտարապետները՝ Տիգրան Բարսեղյանը, Անատոլի Չերնովը և Լադա Չերնովան

Միջադեպեր
---------

### 29․01․2024 թվականի միջադեպ

2024 թվականի հունվարի 29-ին «Պաշարված Լենինգրադի երեխաներին» հուշարձանը հայտնվել է հայ-ռուսական հակասությունների կենտրոնում։ Քաղաքացիներից մեկը տեսանյութ է նկարահանել, որտեղ երևում է, թե ինչպես է ինքը մոտենում հուշարձանին և ոտքով հարվածում ու գետնին տապալում այնտեղ դրված ծաղկեպսակները, պատռում Ռուսաստանի դրոշի գույներով ժապավենները։ Տեսանյութում նա իր արարքը պատճառաբանել այն համատեքստում, որ Ռուսաստանի Արտաքին գործերի նախարարության մամլո խոսնակ Մարիա Զախարովան հայտարարել է, թե չկա որևէ ապացույց, որ Արցախում 2023 թվականին Ադրբեջանը կատարել է էթնիկ զտումներ։ Արարքը կատարած քաղաքացին նշել է, որ եթե Արցախը շրջափակված չի եղել և չկա էթնիկ զտումների մասին որևէ փաստաթուղթ, ապա նույն կերպ, ըստ նրա պնդման, չկա Լենինգրադի պաշարման մասին որևէ փաստաթուղթ։

Հունվարի 30-ին Ռուսաստանի Դաշնության Արտաքին գործերի նախարարության մամլո խոսնակ Մարիա Զախարովան հայտարարել է, որ իրենք դատապարտում են «Պաշարված Լենինգրադի երեխաներին» հուշարձանի մոտ տեղի ունեցած դեպքը։ Նա նաև նշել է, որ այդպիսի գործողություններով փորձ է արվում սևացնել Ռուսաստանի դերը Հարավային Կովկասում։ Ռուսաստանի Դաշնության Քննչական կոմիտեի նախագահ Ա․Ի․Բաստրիկինը հանձնարարել է տվյալ դեպքի մասով քրեական գործ հարուցել և Ռուսաստանի Դաշնության Արտաքին գործերի նախարարության հետ միասին պարզել դեպքի հանգամանքները։ Դեպքից հետո Երևանում գործող «Ռուսական տուն» կազմակերպության ղեկավար Վադիմ Ֆեֆիլովը Հայաստանի Հանրապետության իրավապահներին դիմել էր, որպեսզի վերջինները իրավական գնահատական տան կատարվածին, որից հետո Հայաստանի Դատախազությունը հայտարարել էր, որ ընթացք է տվել Վադիմ Ֆեֆիլովի դիմումը։

Պատկերասրահ
-----------

* 
* 
* 
* 
* 
* 
*

Ծանոթագրություններ
------------------

1. ↑  Երևանում բացվեց բլոկադային Լենինգրադի երեխաներին նվիրված հուշարձան
2. ↑  Памятник детям блокадного Ленинграда открылся в Ереване
3. ↑  Մայրաքաղաքում բացվել է պաշարված Լենինգրադի երեխաներին նվիրված հուշարձանը
4. ↑  В Ереване открылся памятник детям блокадного Ленинграда․
5. 1 2 3 4  *«Ով է անարգել «Պաշարված Լենինգրադի երեխաներին» հուշարձանը Երեւանում»* հոդված politik.am կայքում, *(արխիվացված 31․01․2024 թվականին)*։
6. 1 2 3  *«Առաջին դեպքը չէ. Զախարովան` պաշարված Լենինգրադի երեխաների հուշարձանի պղծման մասին»* հոդված auroranews.am կայքում, *(արխիվացված 31․01․2024 թվականին)*։
7. 1 2  *«Դատախազությունն ընթացք է տվել «Պաշարված Լենինգրադի երեխաներին» նվիրված հուշարձանի «պղծման» դեպքին առնչվող գրությանը»* հոդված azatutyun.am կայքում, *(արխիվացված 31․01․2024 թվականին)*։
8. ↑  *«ՌԴ ՔԿ-ն գործ է հարուցել Երևանում Լենինգրադի պաշարված երեխաների հուշարձանի միջադեպի առիթով»* հոդված oragir.news կայքում, *(արխիվացված 31․01․2024 թվականին)*։



|  |  |
| --- | --- |
|  | ***Պաշարված Լենինգրադի երեխաներին (հուշարձան, Երևան)***էջը Վիքիպահեստում |